Jonas Gediminas Marčiukaitis

Jonas Gediminas Marčiukaitis (1932 m. rugpjūčio 29 d. Kalnynuose, Gudelių valsčiuje – 2022 m. rugpjūčio 2 d. Vilniuje) – Lietuvos statybos inžinierius.

Biografija 
Mokėsi Gudelių progimnazijoje, 1952 m. baigė Marijampolės vidurinę mokyklą, 1957 m. Kauno politechnikos instituto (KPI) Statybos fakultetą. 1957–1969 m. KPI dėstytojas, 1964–1968 m. Statybos fakulteto prodekanas. 1969 m. stažavo Ilinojaus universitete JAV. Nuo 1969 m. Vilniaus inžinerinio statybos instituto (VISI, nuo 1996 m. VGTU) dėstytojas, 1969–1991 m. mokslo reikalų prorektorius; nuo 1981 m. profesorius. 1981 m. technikos mokslų daktaras.  1993–1998 m. VGTU Gelžbetoninių, 1998–2002 m. Gelžbetoninių ir mūrinių konstrukcijų katedros vedėjas. Nuo 2001 m. profesorius emeritas.

1968–1971 m. ir 1976–1992 m. Lietuvos aukštųjų mokyklų statybos ir architektūros mokslo darbų rinkinių atsakingasis redaktorius. 1982–1991 m. Lietuvos mokslo ir technikos draugijų tarybos pirmininkas. 1994–1999 m. Lietuvos statybos inžinierių sąjungos pirmininkas. Nuo 1994 m. Statybos konstrukcijų standartizacijos Lietuvos technikos komiteto pirmininkas.

Brolis Sigitas Juozas Marčiukaitis.

Mokslinė veikla 
Mokslinių darbų svarbiausios sritys: gelžbetonio ir sluoksniuotųjų konstrukcijų mechanika, kompozicinių medžiagų tyrimai, pastatų konstrukcijų projektavimas, jų patikimumo ir saugaus naudojimo vertinimas ir stiprinimo būdai. Parengė daugelio pastatų naujų arba remontuojamų konstrukcijų stiprinimo projektų. Su kitais sukūrė pirmąsias pagal ES standartus gelžbetonio ir mūrinių statybos konstrukcijų projektavimo normas – statybos technikos reglamentus: „Poveikiai ir apkrovos“ (2003 m.), „Gelžbetoninės konstrukcijos“ (2004 m.), „Mūrinės konstrukcijos“ (2004 m.). 7 monografijų autorius. Parengė mokomųjų priemonių, paskelbė apie 300 mokslinių straipsnių. Dviejų išradimų autorius.

Bibliografija 
 Betoninių ir gelžbetoninių konstrukcijų defektai ir jų remontas. – Vilnius: Mokslas, 1985. – 144 p.: iliustr.
 Технологические напряжения в строительных композитах каркасной структуры. – Vilnius: Technika, 1995. – 144 p.: iliustr. – ISBN 9986-05-189-4
 Sluoksniuotųjų sienų iš mažagabaričių dirbinių skaičiavimas: mokomoji knygelė. – Vilnius: Technika, 1994. – 67 p.: iliustr.
 Statybinių kompozitų kūrimo ir savybių prognozavimo principai. – Vilnius: Technika, 1998. – 134 p.: iliustr. – ISBN 9986-05-353-6
 Monolitinių betoninių ir gelžbetoninių konstrukcijų statyba: medžiagos, technologija, kokybė: mokomoji knyga. – Vilnius: Technika, 1999. – 203 p.: iliustr. – ISBN 9986-05-389-7
 Pastatų konstrukcijų projektavimo pagrindai: vadovėlis / Gediminas Marčiukaitis, Juozas Valivonis. – Vilnius: Technika, 2001. – 324 p.: iliustr. – ISBN 9986-05-448-6
 Gediminas Marčiukaitis: literatūros rodyklė (sud. Ona Juršaitė). – Vilnius: Technika, 2003. – 111 p.: iliustr. – ISBN 9986-05-597-0
 Surenkamosios monolitinės gelžbetonio perdangos su liktiniais klojiniais: teorija, tyrimai, skaičiavimas ir projektavimas: monografija / Rėda Bistrickaitė, Gediminas Marčiukaitis, Romualdas Žilinskas. – Kaunas: Technologija, 2004. – 229 p.: iliustr. – ISBN 9955-09-762-0
 Gelžbetoninių konstrukcijų projektavimas pagal euronormas: vadovėlis / Gediminas Marčiukaitis, Bronius Jonaitis, Vytautas Papinigis, Juozas Valivonis. – Vilnius: Technika, 2007. – 339 p.: iliustr. – ISBN 978-9955-28-130-6
 Lengvosios sluoksniuotosios statybinės konstrukcijos: mokomoji knyga / Gediminas Marčiukaitis, Juozas Valivonis. – Vilnius: Technika, 2007. – 119 p.: iliustr. – ISBN 978-9955-28-124-5
 Statybinės konstrukcijos ir jų projektavimo pagal euronormas pagrindai: vadovėlis / Gediminas Marčiukaitis, Juozas Valivonis. – Vilnius: Technika, 2010. – 389 p.: iliustr. – ISBN 978-9955-28-676-9
 Iš anksto įtemptas gelžbetonis: vadovėlis. – Vilnius: Technika, 2012. – 294 p.: iliustr. – ISBN 978-609-457-179-4
 Jonas Gediminas Marčiukaitis: bibliografinė rodyklė (sud. Juozas Valivonis, Bronius Jonaitis, Ona Juršaitė). – Vilnius: Technika, 2012. – 138 p.: iliustr. – ISBN 978-609-457-243-2

Įvertinimas 
 1966 m. LTSR valstybinė premija (su kitais)
 1982 m. LTSR nusipelnęs mokslo ir technikos veikėjas

Šaltiniai 

LTSR valstybinės premijos laureatai
Lietuvos inžinieriai statybininkai
Lietuvos technologai
Lietuvos išradėjai
Lietuvos pedagogai